b'\n_START_ARTICLE_\nStuarti\n_START_SECTION_\nPodrijetlo i povijest\n_START_PARAGRAPH_\nStuarti su bili podrijetlom iz pokrajine Bretanje u dana\xc5\xa1noj Francuskoj. Prvi poznati predak obitelji Stuart, bio je Flaald I. ili Flaithri I. (\xe2\x80\xa0 oko 1080.), koji je bio dvorjanin gospodara Dola u Bretanji. Njegov unuk, Flaald II. ili Flaithri II. (\xe2\x80\xa0 oko 1114.) preselio se, kao prista\xc5\xa1a engleskog kralja Henrika I. (1100.-1135.), u Englesku. U 12. stolje\xc4\x87u postali su \xc5\xa1kotska feudalna obitelj, \xc4\x8diji je \xc4\x8dlan, Walter I. Stewart, za vladavine \xc5\xa1kotskog kralja Davida I., dobio naslov i funkciju velikog namjesnika \xc5\xa0kotske (eng. High Stewart), koja je od 1157. godine postala nasljedna \xc4\x8dast u obitelji._NEWLINE_Na \xc5\xa1kotsko prijestolje do\xc5\xa1li su 1371. godine, kada je krunu \xc5\xa0kota naslijedio Robert II., sin velikog namjesnika \xc5\xa0kotske Waltera Stuarta (\xe2\x80\xa0 1326.) i Marjorie, k\xc4\x87erke \xc5\xa1kotskog kralja Roberta I. Brucea (\xe2\x80\xa0 1329.). _NEWLINE_Izravna mu\xc5\xa1ka linija izumrla je smr\xc4\x87u Jakova V. 1542. godine. Me\xc4\x91utim, kako je njegovu k\xc4\x87i Mariju, nakon njene abdikacije 1567. godine, naslijedio njen jedini sin, Jakov VI., ro\xc4\x91en iz njenog drugog braka sa Henrikom Stuartom, dinastija je ostala nepromijenjena._NEWLINE_Stuarti su nakon izumru\xc4\x87a engleske dinastije postavili pravo i na englsku krunu. Godine 1603. umire Elizabeta I. ne ostaviv\xc5\xa1i potomke. Kako je ona bila posljednji predstavnik Tudora, a njen najbli\xc5\xbei srodnik Jakov VI. \xc5\xa0kotski (kao engleski kralj Jakov I.), praunuk njene tetke Margarete Tudor, Stuarti su zasjeli i na englesko-irski tron._NEWLINE_Tijekom engleskog gra\xc4\x91anskog rata (1642.-1649.), kralj Karlo I. (\xe2\x80\xa0 1649.) izgubio je krunu i \xc5\xbeivot; dinastija je svrgnuta i progla\xc5\xa1ena je republika pod vodstvom Olivera Cromwella, vo\xc4\x91e parlamentarnih snaga. Njegov sin Karlo II. zadr\xc5\xbeao je titulu \xc5\xa1kotskog kralja, me\xc4\x91utim 1651. porazio ga je Cromwell te je bio prisiljen izbje\xc4\x87i u Francusku. Godine 1660. monarhija je restaurirana te je Karlo II. okrunjen za kralja._NEWLINE_Karla II. naslijedio je 1685. godine brat Jakov II. (Jakov VII. \xc5\xa0kotski), koji je zbog \xc5\xa1irenja katolicizma u zemlji izazvao otpor engleskog parlamenta, koji je nato krunu predao nizozemskom namjesniku Vilimu Oranskom i njegovoj supruzi Mariji II. Stuart, starijoj k\xc4\x87erki Jakova II. Svi kasniji napori Jakova II., u razdoblju 1689.-1691., da ponovno stekne englesko prijestolje ostali su bez uspjeha._NEWLINE_Krune Engleske i \xc5\xa0kotske Stuarti \xc4\x87e nositi sve do 1707. godine, kada se Kraljevina \xc5\xa0kotska i Kraljevina Engleska i parlamentarno ujedinjuju u kraljevinu Veliku Britaniju. Prvi, jedini i posljednji Stuart na britanskom prijestolju bila je kraljica Ana (\xe2\x80\xa0 1714.), mla\xc4\x91a k\xc4\x87i Jakova II. Budu\xc4\x87i da je ona nad\xc5\xbeivjela svu svoju djecu, a njen ro\xc4\x91ak i prethodnik Vilim III. Oranski nije imao djece, kruna je oti\xc5\xa1la Hannoverima, potomcima Anine pratetke Elizabete Stuart._NEWLINE_Za razliku od Tudora, Stuarti nisu u potpunosti izumrli smr\xc4\x87u posljednjeg vladara iz te obitelji. Nakon smrti Jakova II. 1701. godine, zahtjev za engleskom, irskom i \xc5\xa1kotskom kraljevskom krunom pre\xc5\xa1ao je na njegova sina Jamesa Francisa Edwarda (1688.-1766.), zvanog Stari pretendent, a nakon njegove smrti pravo na naslje\xc4\x91e tra\xc5\xbeio je njegov sin Charles Edward Stuart (1720.-1788.), poznat kao Mla\xc4\x91i Pretendent. Smr\xc4\x87u njegova brata kardinala Henryja Benedicta (1725.-1807.) izumrla je kraljevska loza Stuarta. Obitelj je pre\xc5\xbeivjela u mu\xc5\xa1koj lozi preko nezakonitih sinova Karla II. i Jakova II.'